Cristi Chivu a venit cu un anunţ ferm despre viitorul său. Ajuns la 43 de ani, Chivu tocmai s-a despărţit de Inter Primavera pentru a antrena o echipă de seniori. Fostul internaţional român asigură că este gata să semneze cel mai important contract al carierei.
Cristi Chivu a dezvăluit că îşi doreşte să simtă presiunea marilor competiţii. Are şansa de a ajunge pe banca unei echipe din Serie A.
Cristi Chivu, anunţ ferm despre viitorul său
„(Te simți pregătit pentru o carieră de antrenor la seniori?) Mă simt pregătit de ceva vreme, doar că am preferat să-mi perfecționez anumite lucruri, să-mi construiesc o identitate și un ideal al convingerilor pe care le am, dar în același timp am învățat să mă modelez și pe materialul cu care lucrez. Tu îți creezi o identitate sau ai o idee în cap despre ce ai vrea să faci, dar contează și cu ce lucrezi. Și atunci există riscul să fii puțin inflexibil din punctul ăsta de vedere, iar în acești 6 ani eu am încercat să învăț cât mai multe lucruri din punct de vedere al flexibilității și din punct de vedere al empatiei pe care trebuie să o ai relaționând cu oameni. Să-i înțelegi, să le vorbești. E un proces mult mai complex ca antrenor decât era pentru mine ca jucător, pe vremuri.
Nu știu cum o să fie. Dar cu siguranță sunt mult mai pregătit decât eram acum câțiva ani. Îmi doresc un proiect în care eu să fiu pionul principal. Îmi doresc responsabilitate pe termen lung, chiar dacă în fotbal e imposibil. Îmi doresc un club care să aibă ambiție să reușească. Nu-mi doresc mediocritate, nu-mi doresc doar așa … să supraviețuim, să nu retrogradăm. Vreau foarte multă responsabilitate, pentru că asta am făcut dintotdeauna.
E lucrul pe care mi-l doresc cel mai mult: presiunea. Presiunea face parte din din joc și o gestionezi cum știi tu mai bine: prin muncă, prin timpul pe care îl dedici lucrurilor pe care le faci, prin ideile în care crezi, prin empatia pe care o ai cu oamenii cu care lucrezi„, a declarat Cristi Chivu pentru golazo.ro.
Fostul fundaş al naţionalei României a recunoscut că nu a dus lipsă de oferte.
„Nu mă laud cu ofertele pe care le am, că le-am și uitat, le-am refuzat. Au fost și din România, au fost și din Italia, au fost și din străinătate. (Din România, ofertele au fost doar din zona federală sau și de la echipe de club?) Echipe de club și Federație. Și, și„, a mai spus Chivu.
De-a lungul ultimilor ani, Chivu a mai fost ofertat şi de echipe din Liga 1, precum Petrolul, Universitatea Craiova sau Dinamo. Totuşi, acesta a decis să refuze toate propunerile şi să rămână la Inter Primavera.
Cristi Chivu, aproape de lovitura carierei
Chivu a ales să se despartă de Inter Primavera după ce a ratat campionatul. Cristi a urmat astfel sfatul lui Mircea Lucescu de a face trecerea de la juniori la seniori, după ce a învăţat meserie la Inter.
Chivu e pregătit de o nouă provocare şi aceasta a venit deja. Conform digisport.ro, fostul câştigator al Ligii Campionilor e dorit pe banca lui Cagliari, echipă ce s-a salvat de la retrogradare la capătul stagiunii recent încheiate.
Sarzii s-au despărţit de Claudio Ranieri, antrenor care a ales să se retragă, la 72 de ani. Chivu e alesul lui Cagliari, primele contacte existând deja. După cele câteva zile de vacanţă pe care Chivu a anunţat că le va lua, vor începe şi negocierile dintre cele două părţi.
După tripla istorică de sub comanda lui Jose Mourinho, Chivu a ajuns, în 2018, la echipele de junior de pe Meazza, conducând, pe rând trupele U14, U17, U18 şi U19.